Else Winther Andersen (V), 2000-02-01:
Jeg vil gerne starte med at rette en tak til hr. Frank Dahlgaard, fordi han har rejst denne her forespørgsel.
Derved får vi ligesom afsluttet den redegørelse, der tidligere er kommet, og som vi aldrig har fået debatteret færdig.
Det er jo rigtigt, som hr. Frank Dahlgaard sagde, at det er en fortsættelse af den forespørgsel fra folketingsåret 1995-1996, som blev rejst af Venstre og De Konservative, og hvor den undersøgelse blev iværksat for at se på, om det, der blev sagt om urolige børn i folkeskolen, var rigtigt.
Og der er kommet et godt materiale fra professor Niels Egelund og Kim Voss Hansen.
Men for at sikre en retfærdig balance og en rimelighed i debatten i dag er det også magtpåliggende for mig at starte med den påstand, at det er alle børn, der er urolige, for man kan altså også ud fra undersøgelsen sige, at omkring 90 pct. af alle børn er konstruktive og velfungerende.
Det siger jo noget om, at det er lykkedes at give børnene den grundlæggende tryghed og kærlighed, der er grundlaget for et identitetsstærkt voksenliv, og at der er forældre, der vedkender sig det voksne ansvar.
Det er nemlig vigtigt, at forældrene vedkender sig deres ansvar over for deres børn som opdragere og også er medinddraget i barnets hverdag lige fra daginstitutionen til folkeskolen. Med den lovændring, som vi har vedtaget her i Folketinget tidligere, om samarbejde mellem pædagoger og lærere og lærerne imellem har vi fået en bedre overgang for barnet fra institution til skole og skolefritidsordning.
Det er vigtigt, at der er en helhed i barnets hverdag, og også at der over år er en pædagogisk helhed, og her har forældrene også et medansvar for, at tingene hænger sammen.
Samtidig vil jeg til enhver tid sige, og det vil Venstre til enhver tid sige, at vi skal begrænse uroen i folkeskolen, og at vi for at kunne gøre det også må gå ind og tage hensyn til den enkelte elev og den udvikling, som han/hun har på det givne tidspunkt, og dennes mulighed for at modtage indlæring.
Inden for den samme kommune, viser undersøgelsen jo, kan der være stor forskel.
Der kan være skoler, der aldrig nogen sinde har uro, og der kan også være skoler, der har uro.
Derfor er det vigtigt, at vi ikke alene stiller krav til skoleledelsen, men også til skolebestyrelsen om, at undervisningen bliver tilrettelagt og fulgt op, sådan at der ikke er uro i klasserne.
Det er vigtigt, som vi ser ud af de undersøgelser, der er lavet, at man tager hensyn til de nye tiltag, der sker, med øget idræt, der giver mere motivation for at modtage undervisning i dansk og matematik.
Venstre ser gerne, at vi får mere dansk og matematik i vores folkeskole, sådan at vi også får fat i de elever, der keder sig.
Det er også tit sådan, at børnene ikke får den udvikling, de skal have.
Jeg vil gerne bakke op om de ord, undervisningsministeren sagde om mobning.
Det er vigtigt, at vi her går ind og tager fat om mobning - og det er det nye, man gør i skolen i dag - for jeg tror også, at det er kendetegnende for meget uro.
Men en synlig skoleledelse, som sammen med forældrene vedkender sig værdier og traditioner, der er en del af det lokalsamfund, som man bor i, er vigtigt.
Der er også behov for at se på, om lærerne får den efteruddannelse og den uddannelse i det hele taget, de har brug for for at kunne tackle de her problemer, herunder også uddannelse til at gå ind i et ordentligt samarbejde med forældrene.
Samtidig må vi også erkende, at der er elever, der har
reelle behov.
Det kan være indlæringsmæssigt, det kan være socialt, og her skal kommunerne selvfølgelig sætte ind, og de skal være med til at bruge de forskellige tiltag, der findes: 2-lærer-systemet, eller at eleverne kommer ud i en kortere periode, hvor der målrettet laves en specialundervisning, så der tages hånd om de problemer, de ikke kan klare, sådan at de ikke forstyrrer hele klassen, men hvor der samtidig gives et større selvværd til disse elever, der får lært de ting, de ikke kan.
Jeg vil sige, at vi i Venstre er opmærksomme på det område, der kører her, og det vil vi fortsat være, fordi vi mener, at det er vigtigt, at der er ro i folkeskolen.
Men vi mener også, og det hører så hjemme under forslaget, som hr. Frank Dahlgaard har fremsat, at kommunerne har ansvaret for, at der bliver sat hjælpeforanstaltninger i gang, at man lokalt skal tage fat i de urolige elever, at der både skal stilles krav til undervisningen, til ledelsen og til skolebestyrelserne, og at man får målrettet specialundervisningen.
Med de ting, som jeg her har gentaget fra min ordførertale, vil det fremgå, at vi ikke kan støtte hr. Frank Dahlgaards forslag til vedtagelse.